Ego Guido, dominus Jullei, dedi in elemosinam, pro anima mea, quando ivi ultra mare, hominibus meis de Julleio manum mortuam libere absolutam, laude uxoris meę Petronille, hominibus illis dictis, qui mei sunt, et pro meis se tenebunt, et in villa Julleii morantur vel morabantur. Et si aliquis in alia villa precepto meo et licentia mea manere perrexerit, eidem concedo donationem quam aliis donavi qui in villa erunt Juleii, si pro meo se tenuerit, et voluntatem meam fecerit, vel illius qui dominus erit Juleii, et si ad voluntatem se non tenuerit, omnem hereditatem prorsus se perdidisse noverit. Actum anno Verbi incarnati M°CC°II°.